金福曾

金福曾（），字苕人，浙江嘉興府秀水縣人，清朝政治人物。金兆蕃之父。

生平
早年以諸生從軍，任籌團練助城守，此後協守獨松關，解杭州府之圍。李鴻章器用其才，在攻克蘇州府後，檄辦善後，此後其跟隨征戰捻亂有功，歷署婁縣、南匯縣、吳江縣知縣，光緒十三年（1887年）署永定河道，屢有政績，十五年（1889年）養病回籍，十八年（1892年）卒於家，贈內閣學士《清史稿》（卷451）：金福曾，字苕人，浙江秀水人。以諸生從軍，先侍祖父衍宗溫州教授，任籌團練助城守。旋隨官兵肅清金、處，協守獨松關，解杭州圍。李鴻章器其才，克蘇州，檄辦善後。捻事起，往贊徐州道張樹聲軍務。捻眾北竄，出防大名。丁憂歸，福曾積功已至知縣，服闋，赴江蘇，歷署婁、南匯、吳江諸邑。所至興學校，課農桑，理冤獄，禁溺女，勸墾沙田，開濬河道，多善政，民有去思。光緒初，河南、山西大祲。吳人謝家福等倡義賑，集四十餘萬金，推福曾董其事。四年秋，至河南分賑洛陽等十二州縣。新安、澠池災尤重，福曾創立善堂，恤嫠掩骼，收贖子女，購車馬若干輛，代疲民應役。開渠澗，製龍骨車，興水利。又濬洛陽、宜陽廢渠，貫通伊、洛，灌田二萬頃。五年，賑山西虞鄉等十縣。事竣，移賑直隸。時直隸水患方急，持以工代賑之策。 七年，疏大清河，濬中亭河，培千里隄。福曾先援例以道員候選，至是鴻章督直隸，奏留總辦籌賑局。福曾以淀地淤塞為清河受病之源，清丈東淀無糧地，釐定葦租，規復船。八年，濬東淀河道，修築天津三河頭隄。九年，築子牙河隄，展寬正河，又別開支河王家口以洩盛漲。十年，畿東大水，福曾疏青龍灣減河入七里海，疏筐兒港減河入塌河淀，並出北塘海口。又開瀝水各河以洩武清、寶坻窪區積水。十一年，濬饒陽滹沱河。十三年，濬四女寺南運減河。署永定河道，塞決口，於下口別闢新道。又就大清河合流處別濬新河，永定河水始直達天津海河。山東河決數為災，鴻章輒檄福曾往助工賑，親至蘇、浙募貲。會浙西大水，巡撫崧駿復疏留福曾治工賑。于是杭、嘉、湖三府各河次第疏瀹。會廷議濬餘杭南湖，以福曾董其役。明年工竣，直、魯又告災，福曾已臥病，猶力疾籌賑濟。十八年，卒。鴻章等疏請優卹，贈內閣學士。福曾廉公好義，歷辦工賑十餘年，無日不勞身焦思，治行卓然。及其歿，士民同聲惜之。曾纂修《南匯縣志》。

延伸阅读

參考文獻

|-

F
Category:秀水縣人
F
Category:清朝婁縣知縣
Category:清朝南匯縣知縣
Category:清朝吳江縣知縣
Category:清朝永定河道